वैदिक ज्योतिष के अनुसार कुंडली से गणनाएं करने के लिए महत्वपूर्ण माने जाने वाले सताइस नक्षत्रों में से पूर्वाषाढ़ को 20वां नक्षत्र माना जाता है। पूर्वाषाढ़ का शाब्दिक अर्थ है पहले आने वाला अपराजित अथवा पहले आने वाला अजेय तथा इसी के अनुसार वैदिक ज्योतिष में इस नक्षत्र को अजेय तथा अपराजित रहने के साथ जोड़ा जाता है तथा अनेक वैदिक ज्योतिषी यह मानते हैं कि पूर्वाषाढ़ नक्षत्र के प्रबल प्रभाव वाले जातक अपने जीवन में कभी हार नहीं मानते तथा सफलता प्राप्त हो जाने तक संघर्ष करते रहते हैं। वैदिक ज्योतिष के अनुसार हाथ के पंखे को पूर्वाषाढ़ नक्षत्र का प्रतीक चिन्ह माना जाता है जो अपने विभिन्न उपयोगों के माध्यम से विभिन्न प्रकार की विशेषताएं प्रदर्शित करता है। हाथ के पंखे का प्रयोग गर्मी से राहत पाने के लिए किया जाता है तथा इसी के अनुसार पूर्वाषाढ़ नक्षत्र के जातक भी कठिन से कठिन समय में भी अपने आप को शांत रखकर तथा किसी प्रकार की गर्मी न दिखा कर समय तथा परिस्थितियों के अपने पक्ष में होने की प्रतीक्षा करने में सक्षम होते हैं। जिस प्रकार हाथ के पंखे को चलाने के लिए लगातार परिश्रम की आवश्यकता होती है उसी प्रकार पूर्वाषाढ़ के जातक भी किसी कार्य को करने के लिए कठिन से कठिन परिश्रम करने में सक्षम होते हैं। प्राचीन काल में एक प्रकार के हाथ के पंखे का प्रयोग अग्नि को जलाए रखने के लिए तथा उसे तेज करने के लिए भी किया जाता था तथा पूर्वाषाढ़ नक्षत्र के जातकों में भी अपने भीतर इतनी आवश्यक अग्नि जलाए रखने की क्षमता होती है जो इन्हें लंबे समय तक अपने लक्ष्य के लिए कार्य करते रहने में सहायता करती है। अग्नि को हवा देना एक नकारात्मक विशेषता भी माना जाता है जिसके चलते पूर्वाषाढ़ा नक्षत्र के जातकों में आक्रमकता भी देखने को मिलती है।